Marcel Callo

Marcel CALLO (naskiĝinta la 6-a de decembro 1921 en Rennes, murdita la 19-a de marto 1945 en la koncentrejo Mauthausen) estis franca presisto, kredomartiro kaj laika apostolo. Lia beatigo okazis en la 4-a de oktobro 1987 en Romo.

 Biografio 
 Fruaj jaroj 
Callo pasigis la junajn jarojn en religia kaj infanriĉa familio. Li iĝis skolto kaj finfaris trejnadon presistan. Estante 13-jara li aliĝis al la Kristana Laborista Junularo kaj gvidis en sia paroĥejo St. Aubin la lokan filion. Poste li iĝis eĉ distrikta estro de la junaj kristanoj.

Dum la okupado de Franclando fare de Wehrmacht Callo laboris ĉe la karitata Stacidoma misio. En tiu funkcio li helpis al multaj eskapi en la duonliberan Vichy-Francion. Truko estis cedi al ili brakbendojn kun la signo de la Ruĝa Kruco.

 Misiisto en Nazia Germanio 
En marto 1943 li devis iri Germanio por deviga punlaboro. La eblecon fuĝi Callo ne uzis ĉar li volis helpi aliajn homojn en Germanio spirite transvivi. Li kvazaŭ difinis sin misiisto. De marto 1943 ĝis aprilo 1944 li laboris en armilfabriko en Zella-Mehlis. En la uzino li invitis samlandanojn frekventi mesojn kaj fariĝis ilia flegisto, korusestro kaj predikisto. Pro lia kristana engaĝiĝo (li ne nur organizis diservojn sed eĉ fondis grupon de Action catholique!) li arestitis de Gestapo kaj malliberigitis en Gotha. Tie li admonis la samsortanojn preĝi por la gardostarantoj.

En septembro 1944 li kondamnitis al restado en koncentrejo. La oficiala tialo jenis: "Per sia katolika aktiveco li evidentiĝis malutilulo por la registaro de NSDAP kaj por la bono de la germana popolo." Je la komenco de oktobro 1944 li transportitis en la koncentrejon Flossenbürg kaj je la fino de la sama monato al Mauthausen . En la flankaj tendaroj Gusen I kaj Gusen II li devis labori en la konstruado de modernegaj Messerschmidt-batalavidadiloj. En januaro 1945 li venis en la lazareton kaj mortis du monatojn poste.

 Honoroj 
 Marcel-Callo-placo en Zella-Mehlis antaŭ la katolika kirko
 Marcel-Callo-strateto en Erlangen
 Marcel-Callo-domoj en Castrop-Raŭel, Heilbad Heiligenstadt, Seesen kaj Augsburg
 Memortabulo kun peco de tolaĵo de Callo en la Preĝejo de Ĉieliro (Arnstadt)

 Atestanto de kredo kaj paco 
Dum la beatigo Lia papa moŝto Johano Paŭlo la 2-a substrekis la rolon de Callo, kies vivo kaj morto estu atestilo de kredo kaj de paco inter la popoloj. Callo estus modelo kaj peranto por ĉiuj kristanoj, sed aparte por la junaj generacioj de Eŭropo kaj de la tuta mondo.

 Eksteraj ligiloj 

 Biografio kun foto

Kategorio:Romkatolikaj aktivuloj
Kategorio:Francaj beatuloj
Kategorio:Bretonaj beatuloj
Kategorio:Francaj romkatolikoj
Kategorio:Francaj presistoj
Kategorio:Francoj de la Dua Mondmilito
Kategorio:Mortintoj en Mauthausen-Gusen